  Руслан Нуриахметов Анжелика Тихонова корреспондент 7-тӥ тулыспалысен Удмуртиын коронавирусэн висем пациентъёслы эмкагазъёсты эмъюртэ ветлытэк (дистанционно) сётъяны кутскизы. Сыӵе ужрад 2022-тӥ арын 15-тӥ южтолэзёзь кыстӥськоз. Элькунысь тазалыкез утёнъя министерстволэн пресс-службаез валэктӥз, кызьы больничной листэз дорын усьтыны но ворсаны луоз. Огдырлы ужаны быгатымтэ сярысь эмкагазэз ковидэн черлан сярысь верась ПЦР-тестъя усьтыны луоз. Анализэз котькыӵе лабораториын лэсьтыны яра. Со положительной луиз ке, висисьлы ас поликлиникаезлэн регистратураяз яке колл-центре (8-800-100-24-47 яке 122 номеръёсъя) жингыртыны кулэ. Эмкагазэз сизьым нуналлы усьтозы. Висисьлэсь тазалыксэ телефон пыр жингыръяса чаклалозы. Секытгес луиз ке, дораз эмчиосты лэзёзы, кулэ луиз ке, эмъюмъёс сётозы. Огдырлы ужаны быгатымтэ сярысь эмкагазэз паласькись лек вирус инфекциен яке пуэдэн черлам но дораз эмъяськись пациентъёслы но эмъюртэ ветлытэк усьтыны быгато, но телефон пыр эмчиен вераськыса но солэн пумкылъянэзъя яке экспресс-тестъя. Эмчилэн пациентлэн тазалыкез пумысен валамтэосыз луизы ке, со сое приёме ӧтьыны яке дораз вуыса учкыны быгатоз. Куать аресозь пиналэз учкыны больничной лист педиатр учкем бере гинэ сётозы. Нош куать ареслэсь бадӟымгес нылпиез учкыны эмкагаз но справка – дистанционно но лэсьтыны луоз. Огдырлы ужаны быгатымтэ сярысь эмкагазэз эмъюртэ ветлытэк ворсаны пациентлэн, тазалыкез вылэ ӝожтӥськонъёсыз ӧвӧл ни ке, куриськонэзъя луоз. Кыкетӥзэ ПЦР-тест лэсьтыны кулэ уз луы. Тодэ вайытом, берло нуналскын Удмуртиын коронавирусэн черлам 232 адямиез эмъяськонниосы интыязы. Тегъёс: Ижкар Удмуртия Тазалык коронавирус  